ערב הגמרים של גביע המדינה לכדורסל לקבוצות צעירות ייצא מחר לדרך, כשבמוקד תתמודד קבוצת הנוער של המועדון, מכבי "טדי" תל אביב בשעה 19:00 נגד עמק יזרעאל בגמר גביע המדינה לנוער ע"ש יגאל דר ז"ל. המשחק יועבר בשידור ישיר בערוץ ספורט5.
הצהובים סיימו את הליגה הסדירה עם מאזן מדהים של 22 ניצחונות וללא הפסד, בהחלט משהו שלא רואים כל יום. "אני לא חושב שאנחנו באים כפייבוריטים", אמר אריק ג'מאייטיס, מאמן מכבי ת"א. "עמק יזרעאל קבוצה מצוינת, היא מאוד חזקה ובמשחק אחד הכל יכול לקרות. אנחנו באים כדי לקחת את הגביע, זאת המטרה שלנו".
נמרוד טישמן, מכוכבי קבוצת הנוער של מכבי, התראיין לפני המשחק: "למרות שזאת לא פעם ראשונה שלי במעמד הזה, יש התרגשות. זה מעמד מאוד מרגש וכשזכיתי בו זאת היתה הרגשה ממש כיפית וזה דבר שאני לא שוכח. זה לא כמו בבוגרים, אבל כשאתה במכבי יש איזה רצון לקחת את כל התארים ואני גם חושב שזה די מגיע לנו".
טישמן הוא רכז נבחרת ישראל לנוער, יש אומרים הרכז הטוב בארץ לגילו. הוא החל את דרכו דווקא בגבעתיים אך זו השנה השניה בה הוא משחק בנוער של מכבי. השנה הוא יסיים את גיל הנוער ויפנה לדרכו הבוגרת, אשר רבים מנבאים לה הצלחה אדירה.
ליד טישמן משחק שחקן הציר הטוב ביותר בגילאי נוער בשנים האחרונות, כרמל בוכמן אשר הוליך את מכבי טדי לעונה סדירה מושלמת בליגה במחוז הדרום, עם 22 ניצחונות וללא אף הפסד. בוכמן הוא סנטר שיכול גם להיות גארד אם ממש בא לו, בעל קליעה נהדרת מבחוץ, אך הכוח המרכזי שלו הוא מתחת הסל, בריבאונדים, חסימות ושינוי זריקות של היריבה. גם בוכמן יסיים את דרכו השנה בנוער ויפנה לדרכו הבוגרת.
תמיר שמחוני ויונתן שטרקמן הם שני צעירים, שנה ראשונה בקבוצת הנוער וכבר מטביעים את חותמם על הקבוצה. שמחוני הוא רכז בנשמתו, חודר מצוין לסל ובעל חוצפה ואופי שיש רק לגדולים באמת. אחרי שטישמן יסיים את גיל הנוער השנה, יקח שמחוני את המושכות ויוליך את הקבוצה מעמדת הרכז בשנה הבאה. שטרקמן לעומתו הוא קלעי מהסוג הישן, קאצ' אנד שוט, בעל יד זהב ממרחק והגנה מצוינת שגורמת לו לחטוף לא מעט כדורים במהלך משחק. גם לשטרקמן יש עוד זמן בקבוצת הנוער, והוא יהיה אחד מעמודי הטווח בשנים הבאות.
את הסגל הבכיר משלים תומר בר אבן, שלמרות שהעונה לא חלה התקדמות גדולה במשחקו לעומת העונה שעברה, עדיין נחשב לכשרון גדול, גארד גבוה עם יכולת הובלת מתפרצות נהדרת, יכולת סיום טובה וקבלת החלטות מצוינת. בר אבן עוד צריך לשפר קצת את הקליעה ומשחק ההגנה ואז יהפוך קטלני עוד יותר. לתומר נשארה עוד עונה אחת בנוער מלבד העונה הזו ובשנה הבאה הוא אמור להוביל את מכבי מעמדת הסמול פורוורד.
יתר השחקנים בקבוצה נותנים לה גב יוצא מהכלל מהספסל, כמו דוד לויטס, דניאל דקלו, מיכאל זלמנוביץ', גלעד גינזבורג וחבריהם. המשחק היום יכול להיות התואר הראשון של אריק ג'מאייטיס וחניכיו העונה, כאשר המאבק על האליפות יחל בהמשך החודש בסדרת רבע גמר הפלייאוף מול.. עמק יזרעאל.
הבעיה של הצהובים הצעירים לקראת המשחק היא שמולם תתייצב החבורה המגובשת מאוד של שרון אברהמי, רכז העבר המשמש גם כמאמנה של הפועל עפולה מהליגה הלאומית. עצם ההעפלה של הקבוצה הצנועה מהצפון לגמר הוא הישג אדיר בפני עצמו. בשנים האחרונות הפכה עמק יזרעאל לחברה קבועה בצמרת מחוז הצפון של הליגה הלאומית לנוער ואת העונה הנוכחית תסיים כנראה במקום השלישי או הרביעי.
עמק יזרעאל כבר עשתה היסטוריה כשהגיעה לגמר גביע המדינה בפעם הראשונה בתולדותיה, אבל בעמק לא מסתפקים בזה ורוצים לחזור לצפון עם התואר. "אנחנו נותנים את הכבוד למכבי, אבל לא מפחדים מהם", אמר המאמן שרון אברהמי לאתר ספורט 5. "אנחנו באים לחוות את החוויה ולנצח את המשחק. הקבוצה הזאת לא באה כדי להיות נוף במשחק של מכבי. צפויים לבוא הרבה אנשים מהעמק ואנחנו לא רוצים לאכזב אותם".
לעמק יזרעאל אין אמנם שמות נוצצים, אבל היא מתבססת על הגנה אגרסיבית והרבה רוח לחימה וקבוצתיות. בשנים האחרונות סיפקה הקבוצה‬ 6 שחקנים לסגל הרחב של נבחרת‬ ‫הנוער ומול מכבי היא תתהדר ב-3 כאלה: הקפטן והרכז רותם מענית, ושני שחקני הפנים המוכשרים, הסנטר מג'די עוויד (2.05) והפורוורד כארם משעור, שהגיעו מנצרת.
לקראת משחק הגמר, דאגו ראשי המועדון הצפוני לארגן במיוחד כ-10 אוטובוסים, שיאספו מ-39 יישובי המועצה ונצרת, את כל שחקני מחלקת הנוער (כ-1,000 ילדים) והאוהדים המעוניינים לתמוך בקבוצה ברגע השיא שלה.